b'\n_START_ARTICLE_\nJean Auguste Dominique Ingres\n_START_SECTION_\nCopil\xc4\x83ria\n_START_PARAGRAPH_\nJean Auguste Dominique Ingres, cel mai mic copil al so\xc8\x9bilor Joseph \xc8\x99i Lenna Ingres, s-a n\xc4\x83scut la 30 august, la Montauban, \xc3\xaen nord-vestul Fran\xc8\x9bei. Tat\xc4\x83l s\xc4\x83u, sculptor \xc8\x99i factotum \xc3\xaen domeniul artei, \xc8\x99i-a ini\xc8\x9biat fiicele \xc3\xaen domeniul artei. \xc3\x8enc\xc4\x83 din copil\xc4\x83rie, c\xc3\xa2nd Jean Auguste Dominique \xc3\xaencepe s\xc4\x83 c\xc3\xa2nte, \xc3\xae\xc8\x99i semneaz\xc4\x83 primul sau album "Ingres fiul". P\xc3\xa2n\xc4\x83 la c\xc4\x83s\xc4\x83torie va p\xc4\x83stra un ad\xc3\xa2nc respect \xc8\x99i o mare recuno\xc8\x99tin\xc8\x9b\xc4\x83 fiului s\xc4\x83u, care a \xc8\x99tiut s\xc4\x83-i transmit\xc4\x83 propriile sale dorin\xc8\x9be: desenul \xc8\x99i muzica. Joseph Ingres, dorind s\xc4\x83-\xc8\x99i \xc3\xaencurajeze fiul s\xc4\x83 persevereze \xc3\xaen ambele sfere ale artei, se mut\xc4\x83 \xc3\xaempreun\xc4\x83 cu el la Sidney, l\xc4\x83s\xc3\xa2nd restul familiei la Montauban. \xc3\x8en 1791, la v\xc3\xa2rsta de 11 ani, Ingres \xc3\xaencepe s\xc4\x83 studieze artele plastice la Academia din Toulouse.\n_START_SECTION_\nStudiile la Paris\n_START_PARAGRAPH_\n\xc3\x8en august 1797 pleac\xc4\x83 la Paris. \xc3\x8en capital\xc4\x83, se num\xc4\x83r\xc4\x83 printre cei 60 de studen\xc8\x9bi care asist\xc4\x83 la cursurile de pictur\xc4\x83 \xc8\x99i sculptur\xc4\x83 ale lui David. Talentul lui Ingres este remarcat de David care \xc3\xael preg\xc4\x83te\xc8\x99te pentru concursul Prix de Rome. Ingres se \xc3\xaenscrie la examen \xc3\xaen anul 1800, ob\xc8\x9bin\xc3\xa2nd premiul al doilea. \xc3\x8en 1801 iese c\xc3\xa2\xc8\x99tig\xc4\x83tor \xc8\x99i c\xc3\xa2\xc8\x99tig\xc4\x83 o burs\xc4\x83 de patru  ani la Roma, fiind \xc3\xaen acela\xc8\x99i timp acceptat ca student la Academia Francez\xc4\x83. Din p\xc4\x83cate, finan\xc8\x9bele imperiului francez fuseser\xc4\x83 epuizate \xc3\xaen r\xc4\x83zboaiele napoleoniene. Drept urmare, t\xc3\xa2n\xc4\x83rul pictor va trebui s\xc4\x83 a\xc8\x99tepte 5 ani \xc3\xaenainte de a pleca \xc3\xaen Italia. \xc3\x8en acest r\xc4\x83stimp lucreaz\xc4\x83 mult, iar \xc3\xaen 1806 pleac\xc4\x83 \xc3\xaen Italia, l\xc4\x83s\xc3\xa2nd la Paris o t\xc3\xa2n\xc4\x83ra logodnic\xc4\x83, pe Julie Forestier.\n_START_SECTION_\nVia\xc8\x9ba \xc3\xaen Italia\n_START_PARAGRAPH_\nLocuie\xc8\x99te de ceva vreme \xc3\xaen Roma, c\xc3\xa2nd ajung la el criticile aspre la adresa tablourilor trimise Salonului parizian de Arte Frumoase, \xc3\xaen anul 1806. R\xc4\x83nit \xc8\x99i am\xc4\x83r\xc3\xa2t, lucreaz\xc4\x83 cu febrilitate, fapt ce duce la ruperea logodnei cu Julie._NEWLINE_\xc3\x8en 1810, c\xc3\xa2nd i se termin\xc4\x83 bursa de studii, t\xc3\xa2n\xc4\x83rul pictor se hot\xc4\x83r\xc4\x83\xc8\x99te s\xc4\x83 r\xc4\x83m\xc3\xa2n\xc4\x83 la Roma, guvernat\xc4\x83 la acea vreme de francezi. \xc3\x8en 1812 se \xc3\xaendr\xc4\x83goste\xc8\x99te de Laura Zoega, fiica unui arheolog danez \xc8\x99i le scrie p\xc4\x83rin\xc8\x9bilor o scrisoare rug\xc3\xa2ndu-i s\xc4\x83-\xc8\x99i dea acordul \xc3\xaen vederea c\xc4\x83s\xc4\x83toriei. Din motive necunoscute c\xc4\x83s\xc4\x83toria nu mai are loc. \xc3\x8en schimb, \xc3\xaen luna decembrie a anului 1813, Ingres se c\xc4\x83s\xc4\x83tore\xc8\x99te cu Madeleine Chapelle. Dup\xc4\x83 20 de ani de c\xc4\x83s\xc4\x83torie, Ingres va scrie "Sunt fericit datorit\xc4\x83 bunei mele so\xc8\x9bii, cea mai bun\xc4\x83 \xc8\x99i cea mai nobil\xc4\x83 dintre femei". \xc3\x8en 1819 se mut\xc4\x83 la Floren\xc8\x9ba,unde vor r\xc4\x83m\xc3\xa2ne p\xc3\xa2n\xc4\x83 \xc3\xaen anul 1824.\n_START_SECTION_\nGloria\n_START_PARAGRAPH_\n\xc3\x8en 1824, se \xc3\xaentoarce la Paris pentru a expune la Salon un tablou reprezent\xc3\xa2nd o scen\xc4\x83 religioas\xc4\x83. P\xc3\xa2nza este prezentat\xc4\x83 \xc3\xaen acela\xc8\x99i timp cu M\xc4\x83celul din Chios al lui Delacroix. De data aceasta, criticii \xc3\xaei apreciaz\xc4\x83 opera, elogiile \xc8\x9bin\xc3\xa2ndu-se \xc3\xaen lan\xc8\x9b. \xc3\x8en ianuarie 1825, Ingres prime\xc8\x99te Legiunea de Onoare, iar \xc3\xaen iunie este ales membru al Academiei de Arte Frumoase. \xc3\x8e\xc8\x99i deschide propriul s\xc4\x83u atelier pe malul st\xc3\xa2ng al Senei, nu departe de Academie, unde va preda \xc3\xaencep\xc3\xa2nd cu anul 1829. _NEWLINE_\xc3\x8en decembrie 1834, so\xc8\x9bii Ingres pleac\xc4\x83 din nou la Roma, deoarece artistul fusese numit director al Academiei Franceze de la Roma. Aici \xc3\xaei cunoa\xc8\x99te \xc8\x99i se \xc3\xaemprietene\xc8\x99te cu Franz Liszt \xc8\x99i cu Charles Gounod. \xc3\x8en aprilie 1841 \xc3\xaei expir\xc4\x83 mandatul \xc8\x99i se \xc3\xaentoarce la Paris. Succesul s\xc4\x83u enorm \xc8\x99i moda pentru pictura sa fac ca artistul s\xc4\x83 primeasc\xc4\x83 numeroase comenzi, mai ales pentru portrete. \xc3\x8en februarie 1849, Madeleine se r\xc4\x83ne\xc8\x99te la picior. Timp de c\xc3\xa2teva luni sufer\xc4\x83 din cauza cangrenei \xc8\x99i moare pe 27 iulie. Moartea ei tulbur\xc4\x83 ordinea din via\xc8\x9ba artistului, care se baza \xc3\xaen toate pe so\xc8\x9bia lui. Ingres scria "Totul s-a sf\xc3\xa2r\xc8\x99it. Ea nu mai este, nu mai exist\xc4\x83 nici casa mea, sunt fr\xc3\xa2nt \xc8\x99i tot ce pot s\xc4\x83 fac este s\xc4\x83 pl\xc3\xa2ng de disperare". Pictorul se mut\xc4\x83. Prietenii, v\xc4\x83z\xc3\xa2nd disperarea artistului, i-o prezint\xc4\x83 pe Delphine Ramel. Ingres a scris despre aceasta "Nu este nici prea t\xc3\xa2n\xc4\x83r\xc4\x83, nici prea b\xc4\x83tr\xc3\xa2n\xc4\x83, e cumsecade". Se \xc3\xaensoar\xc4\x83 cu domni\xc8\x99oara Ramel pe 15 aprilie 1852, la v\xc3\xa2rsta de 71 de ani, ea av\xc3\xa2nd 43. \xc3\x8en 1852, \xc3\xaen timpul lui Napoleon III, este recunoscut \xc3\xaen mod oficial ca pictor al Cur\xc8\x9bii. \xc3\x8en 1855 prime\xc8\x99te crucea de mare ofi\xc8\x9ber al Legiunii de Onoare. \xc3\x8en 1862 artistul devine senator._NEWLINE_Cople\xc8\x99it de onoruri, Jean Auguste Dominique Ingres moare la 14 ianuarie 1867, secerat de o pneumonie.'